Cell C se bronstige hond kry groenlig‘n Skermskoot uit die advertensie. Maroela Media het vroeër berig die GRS het meer as 50 klagtes ontvang oor die advertensie. Die advertensie wys hoe ŉ man inkopies doen, vir parkering betaal, brandstof ingooi, onder ŉ e-tolhek deurry, onder beurtkrag gebuk gaan en rekeninge betaal. Die aksies gaan telkemale gepaard met ŉ bronstige hond wat die man aan sy been beetkry. Die klaers het onder meer aangevoer dat die advertensie ŉ hond wys wat seksuele dade uitvoer en dat dit ongeskik en eksplisiet is vir blootstelling aan kinders. Daar is ook aangevoer dat die advertensie misleidend is aangesien dit gedrag toon wat nie algemene gedrag onder honde is nie en dat dit moontlik op dieremishandeling neerkom. Die GRS het bevind hoewel die advertensie ŉ seksuele metafoor bevat, dit ŉ metafoor is wat die teikengehoor sal verstaan om die boodskap oor te dra dat Cell C ŉ produk of diens aanbied wat beter waarde vir geld is, in teenstelling met ander instansies waar ŉ mens “uitgebuit” word. Volgens die GRS is dit verstaanbaar dat hoewel sommige mense die advertensie as kras en in swak smaak sal beskou, die ooglopende metafoor nie verlore sal gaan vir die gemiddelde verbruiker nie. “Die klagtes word gevolglik verwerp en die respondent word daaraan herinner om by sy onderneming te bly dat die advertensie slegs uitgesaai sal word tydens waterskeidingsperiodes en tydens programme wat nie op kinders gemik is of waarskynlik deur hulle gekyk sal word nie.” Klik hier vir die vorige berig en om die advertensie te kyk.